શું ગરમી પડે છે... તોબા...તોબા... આવા શબ્દ દરેક ગુજરાતીના મુખમાંથી રોજ સરી પડે છે કારણ વિકાસની આંધળી દોટે જે પ્રમાણે વૃક્ષો કાપ્યા છે તેના લીધે વાતાવરણ તબાહ થઇ રહ્યું છે. એક ચેતવણી પણ આપી દેવામાં આવી છે. ખતરો મંડરાયેલો છે. વિકાસની ગાંડી દોટ એક દિવસ શહેરોને ખાખ કરી નાખશે, આપણે વૃક્ષો કાપ્યા, જળાશયો નષ્ટ કર્યા, ડુંગરો કોતરીને હરીયાળા વાતાવરણને બગાડી નાખ્યું છે ત્યારે કુદરતે તેનું રૌદ્ર સ્વરૂપ બતાવ્યું છે. રાજકોટ હોય કે અન્ય શહેરો હાલ તો ગરમીમાં કરોડો લોકો બફાઇ રહ્યા છે. હવામાન વિભાગના નિષ્ણાંતોએ જણાવ્યું હતું કે જો આવું જ રહ્યું તો બે વર્ષ પછી એ.સી. પણ પંખા જેવા જ લાગશે. માટે અત્યારથી જ કાલની રાહ જોયા વગર જેનું આપણે વિસર્જન કરી નાખ્યું છે એ વૃક્ષો વાવવાનું શરૂ કરી દો. કારણ કે વૃક્ષો નહીં હોય તો ભાવિ પેઢીનું ભાવિ જ નથી રહેવાનું. હવે કોઇપણ ભોગે કાર્બન ડાયોકસાઇડનું પ્રમાણ ઘટાડવું જ પડશે. જો એવું નહીં થાય તો ગરમી સામે લડવા માટે આધુનિક યંત્રો પણ કામ નહીં આવે. રાજકોટમાં ગ્રીન કવર નામશેષ થઇ ગયું છે. જેટલા વૃક્ષોની જરૂર છે એ રાજકોટ પાસે નથી. હજુ વૃક્ષારોપણ કરવાને બદલે કોર્પોરેટ, ઇન્ડસ્ટ્રી, હાઇવે, એરપોર્ટના નામે ઘટવૃક્ષોનું નિકંદન થવા લાગ્યું છે.